Латвием и лIыкIуэхэм телъыджэ къащохъу
Латвие Республикэм и парламентархэр, бизнесмен цIэрыIуэхэр, зэфIэкIышхуэ зыбгъэдэлъу щыта футболистхэр Къэбэрдей-Балъкъэрым фокIадэ мазэм къэкIуауэ щытащ КъБР-м и Правительствэм и «Зэныбжьэгъугъэ» футбол клубыр къызэрызэрагъэпэщрэ илъэс 30 зэрырикъум и щIыхькIэ екIуэкIа къэрал зэхуаку футбол зэхьэзэхуэм хэтын папщIэ. Иджыблагъэ абыхэм Къэбэрдей-Балъкъэрым и Iэтащхьэм къыхуатха письмом къыщыгъэлъэгъуащ ди республикэр икъукIэ телъыджэ къазэрыщыхъуар. ХьэщIэхэм къыхагъэщхьэхукIащ турнирыр икъукIэ екIуу, «гуапагъэрэ зэныбжьэгъугъэрэ хэлъу зэрекIуэкIар»
Латвием и Парламентым и Президиумым хэт, ЩхъуантIагъэм и телъхьэхэмрэ МэкъумэшыщIэхэм я союзымрэ я фракцэм и унафэщI Биргманис Аугустс Къанокъуэ Арсен къыхуетх: «Зэхьэзэхуэр къызэзыгъэпэщахэм махуэ зыбжанэм къриубыдэу республикэм и щIыпIэ нэхъ дахэхэр дагъэлъэгъуащ. Дэ телъыджэ къытщыхъуащ Къэбэрдей-Балъкъэрым и щIыуэпсыр, абы и цIыхухэм я гуапагъэмрэ IэщIагъэу яхэлъымрэ. Ахэр гъэсэныгъэшхуэ зыхэлъ цIыху нэсхэщ икIи ипэжыпIэкIэ республикэм и фIыгъуэ нэхъыщхьэщ. Латвием и парламентархэм, делегацэм хэта псоми я цIэкIэ Уэ, апхуэдэу юбилей дауэдапщэхэр къызэзыгъэпэщахэм фIыщIэ ин фхудощI гуапэу дызэревгъэблэгъам, Къэбэрдей-Балъкъэрыр зэрыдвгъэцIыхуам папщIэ. Фи деж дыщыщыIа махуэхэр дэ зэи тщыгъупщэнкъым икIи ахэр лъабжьэ яхуэхъунщ дяку дэлъ зэгурыIуэныгъэмрэ зэныбжьэгъугъэмрэ нэхъри зегъэужьыным. Дэ быдэу ди фIэщ мэхъу Латвием и спорт делегацэр Къэбэрдей-Балъкъэрым зэрыщыIар ди лъэпкъхэр нэхъри быдэу зэпыщIа хъуным и къежьапIэу зэрыувынур».
КъБР-м и Iэтащхьэмрэ Правительствэмрэ
я пресс-IуэхущIапIэ.
